Babrak Karmal

Babrak Karmal (1929–1996) var Afghanistans tredje president (1980–1986). Han representerte det afghanske kommunistpartiet.

Liv og virke
Karmal fikk utdannelse ved det tyske Nejat-gymnaset i Kabul og ble involvert i marxistisk politisk aktivitet mens han var student ved universitetet i Kabul der han tok en utdannelse i rettsvitenskap. 

Han var med og grunnla det afghanske kommunistpartiet og satt i nasjonalforsamlingen fra 1965 til 1973.

I 1967 ble Karmal lederen for den mer moderate Parcham-fraksjonen da partiet ble splittet. Partiet ble samlet igjen i 1977 og tok kontroll i Afghanistan i april 1978. Karmal var visestatsminister, men etter at den rivaliserende Khalq-fraksjonen fikk mer makt, ble han sendt til Praha som ambassadør.

Partiet forsøkte å modernisere landet i tråd med sosialistiske ideer, men betydelig uro ble resultatet. I desember 1979 invaderte Sovjetunionen Afghanistan og hentet tilbake Karmal og satte ham inn som president.

Han ble utpekt som syndebukk av Moskva for fiaskoen i kampene med mujahedin i løpet av 1980-årene. At Karmal hadde et rykte på seg å være notorisk alkoholiker forverret situasjonen betydelig.

Den 4. mai 1986 ble han erstattet av sjefen for det hemmelige politi Mohammed Najibullah som partileder, og seks måneder senere erstattet som president ved et ublodig kupp.

Karmal flyttet til Moskva der han ble til han døde i 1996 av leverkreft.

Referanser

Kategori:Afghanske presidenter
Kategori:Afghanske politikere
Kategori:Afghanske kommunister
Kategori:Afghanske ambassadører
Kategori:Ambassadører til Tsjekkoslovakia
Kategori:Personer fra Kabul